Kommissionens beslutning

af 15. februar 2001

om godkendelse af enhedsprogrammeringsdokumentet for EF-strukturinterventioner i de områder i Aragonien, der er omfattet af mål 2

(meddelt under nummer K(2001) 231)

(Kun den spanske udgave er autentisk)

(2002/428/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 5,

efter høring af Komitéen for Udvikling og Omstilling i Regionerne og udvalget i traktatens artikel 147, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af enhedsprogrammeringsdokumenter.

(2) Ifølge artikel 15, stk. 1 og 2, i forordning (EF) nr. 1260/1999 kan medlemsstaten efter at have hørt partnerne som omhandlet i samme forordnings artikel 8 forelægge Kommissionen en udviklingsplan, der behandles som udkast til enhedsprogrammeringsdokument, og som indeholder de oplysninger, der foreskrives i forordningens artikel 16.

(3) I medfør af artikel 15, stk. 5, i forordning (EF) nr. 1260/1999 træffer Kommissionen på grundlag af medlemsstatens regionale udviklingsplan og som led i det partnerskab, der defineres i nævnte forordnings artikel 8, efter procedurerne i artikel 48 til 51 afgørelse om enhedsprogrammeringsdokumentet efter aftale med den pågældende medlemsstat.

(4) Den spanske regering har den 28. april 2000 forelagt Kommissionen et fyldestgørende udkast til enhedsprogrammeringsdokument for de områder i Aragonien, der er omfattet af mål 2 i henhold til artikel 4, stk. 1, og artikel 6, stk. 2, i forordning (EF) nr. 1260/1999. Dette udkast til enhedsprogrammeringsdokument indeholder de elementer, der omhandles i nævnte forordnings artikel 16, herunder en beskrivelse af de prioriterede felter samt oplysninger om støtte fra Den Europæiske Fond for Regionaludvikling (EFRU) og Den Europæiske Socialfond (ESF).

(5) Eftersom udkastet, som Kommissionen har accepteret som fyldestgørende, blev forelagt for Kommissionen mellem den 1. januar og den 30. april 2000, er datoen, fra hvilken udgifterne er støtteberettigede, den 1. januar 2000, jf. artikel 52, stk. 4, i forordning (EF) nr. 1260/1999. I henhold til artikel 30 i nævnte forordning bør der fastsættes en dato for, hvornår udgifterne ophører med at være støtteberettigede.

(6) Enhedsprogrammeringsdokumentet er blevet udarbejdet i samråd med medlemsstaten som led i partnerskabet.

(7) Kommissionen har sikret sig, at enhedsprogrammeringsdokumentet er blevet udarbejdet i overensstemmelse med additionalitetsprincippet.

(8) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(9) EIB har medvirket ved udarbejdelsen af enhedsprogrammeringsdokumentet i henhold til artikel 15, stk. 5, i forordning (EF) nr. 1260/1999. Den har erklæret sig villig til at bidrage til gennemførelsen af dette dokument i henhold til sine vedtægtsmæssige bestemmelser.

(10) Fællesskabets støtte for hele perioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er Fællesskabets støtte blevet indekseret med 2 % om året. I henhold til artikel 7, stk. 7, og artikel 44, stk. 2, i forordning (EF) nr. 1260/1999 kan denne støtte revideres midtvejs, dog senest den 31. marts 2004, med henblik på at tage højde for den reelle prisudvikling og fordelingen af resultatreserven.

(11) Under hensyntagen til den rytme, hvormed enhedsprogrammeringsdokumentets prioriterede felter udmøntes konkret, skal fordelingen af beløbene mellem de prioriterede felter inden for forudbestemte begrænsninger kunne justeres i samråd med den pågældende medlemsstat i det omfang, der er behov for det -

VEDTAGET FØLGENDE BESLUTNING:

Artikel 1

Enhedsprogrammeringsdokumentet for EF-strukturinterventioner i perioden 1. januar 2000 til 31. december 2006 i de områder i Aragonien, der er omfattet af mål 2, godkendes.

Artikel 2

1. I henhold til artikel 19 i forordning (EF) nr. 1260/1999 omfatter enhedsprogrammeringsdokumentet følgende elementer:

a) den strategi og de prioriterede felter, der er udvalgt med henblik på EF-strukturfondenes og medlemsstaternes fælles initiativer, deres særlige mål udtrykt i tal, en forhåndsevaluering af den forventede virkning, herunder på miljøsituationen, og en angivelse af, at der er sammenhæng mellem de prioriterede felter og den økonomiske, sociale og regionale politik og beskæftigelsesstrategien i medlemsstaten

Der er følgende prioriterede felter:

1. forbedring af konkurrenceevnen og beskæftigelsen samt udvikling af produktionsstrukturerne

2. miljø, natur og vandressourcer

3. det vidensbaserede samfund (innovation, forskning og udvikling, informationssamfundet)

4. udvikling af kommunikations- og energiforsyningsnet

5. udvikling i byer og lokalområder

6. teknisk bistand

b) en kortfattet beskrivelse af de påtænkte foranstaltninger med henblik på gennemførelse af de prioriterede felter, herunder de oplysninger, der er nødvendige for at vurdere støtteordningerne ud fra traktatens artikel 87

c) en vejledende finansieringsplan, der for hvert prioriteret felt og for hvert år angiver det påtænkte rammebeløb for medfinansieringen fra de forskellige fonde, og som præciserer, hvilke bevillinger der er afsat til områder, der modtager overgangsstøtte, og også angiver medlemsstatens egne støtteberettigede offentlige og tilsvarende midler og skønnede private midler. Fondenes samlede årlige støtte til enhedsprogrammeringsdokumentet er forenelig med de gældende finansielle overslag

d) bestemmelser om enhedsprogrammeringsdokumentets iværksættelse, som omfatter udpegning af forvaltningsmyndigheden, beskrivelse af reglerne for forvaltning af enhedsprogrammeringsdokumentet, beskrivelse af overvågnings- og evalueringssystemerne, herunder overvågningsudvalgets rolle, og bestemmelser om partnernes deltagelse i overvågningsudvalgene

e) forhåndskontrol af additionaliteten og information om pengestrømmenes gennemsigtighed

f) oplysninger om de midler, der er nødvendige for at udarbejde, overvåge og evaluere enhedsprogrammeringsdokumentet.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på Fællesskabets og den pågældende medlemsstats fælles initiativer, dvs. 629302155 mio. EUR for hele perioden, samt de påtænkte rammebeløb for medfinansieringen fra strukturfondene, dvs. 306262564 mio. EUR.

Det nationale finansieringsbehov, der følger deraf, dvs. 323039591 mio. EUR for den offentlige sektor, kan delvis dækkes af EF-lån fra EIB og de øvrige låneinstrumenter.

Artikel 3

1. Den samlede støtte, der er bevilget over strukturfondene på grundlag af denne beslutning, andrager 306262564 EUR. Heraf tildeles et beløb på 44716470 umiddelbart, mens tildelingen af et beløb på 44387876 EUR suspenderes, indtil Kommissionen har truffet beslutning om fremførsel af de nævnte bevillinger i henhold til finansforordningens artikel 7, stk. 2, litra a). Såfremt det beløb, hvis tildeling er suspenderet, svarer til de budgetmidler, der i medfør af fremførselsbeslutningen stilles til rådighed, ophæves suspensionen, når fremførselsbeslutningen træder i kraft.

De nærmere regler for tildeling af støtte, herunder støtte fra fondene til de forskellige prioriterede felter, som indgår i enhedsprogrammeringsdokumentet, fremgår af finansieringsplanen i bilaget til denne beslutning.

2.

>TABELPOSITION>

3. Under gennemførelsen af finansieringsplanen kan de samlede udgifter eller fondsstøtten til et prioriteret felt efter aftale med medlemsstaten i hele programmeringsperioden justeres med op til 25 % af den samlede fondsstøtte til enhedsprogrammeringsdokumentet eller en højere procentdel, når blot beløbet ikke overstiger 30 mio. EUR, og den samlede fondsstøtte, der er nævnt i stk. 1, ikke ændres.

Artikel 4

Denne beslutning foregriber ikke Kommissionens holdning til statsstøtte efter traktatens artikel 87, stk. 1, som er omfattet af denne intervention og endnu ikke godkendt af Kommissionen. Det forhold, at medlemsstaten forelægger en ansøgning om intervention, et programtillæg eller en betalingsanmodning, træder ikke i stedet for den underretning, som omhandles i traktatens artikel 88, stk. 3.

Fællesskabets medfinansiering af statsstøtte efter traktatens artikel 87, stk. 1, kræver, hvad enten det drejer sig om støtteordninger eller individuel støtte, at støtteforanstaltningerne på forhånd skal godkendes af Kommissionen i henhold til traktatens artikel 88, undtagen de tilfælde, som er i overensstemmelse med de minimis-reglen, og undtagen den støtte, der er fritaget i henhold til fritagelsesforordninger udstedt af Kommissionen efter Rådets forordning (EF) nr. 994/98 af 7. maj 1998 om anvendelse af artikel 87 og 88 i traktaten om oprettelse af Det Europæiske Fællesskab på visse former for horisontal statsstøtte(2).

Foreligger der ikke en sådan fritagelse eller godkendelse, er støtten ulovlig (konsekvenserne heraf er fastlagt i procedurereglerne for statsstøtte), og i tilfælde af medfinansiering vil det blive behandlet som en uregelmæssighed efter artikel 38 og 39 i forordning (EF) nr. 1260/1999.

Anmodninger om mellemliggende eller endelige betalinger som beskrevet i forordningens artikel 32 kan derfor ikke antages af Kommissionen, for så vidt angår foranstaltninger, der omfatter medfinansiering af ny eller ændret støtte som defineret i procedurereglerne for statsstøtte, hvad enten det drejer sig om støtteordninger eller individuel støtte, før Kommissionen har fået meddelelse om dem og formelt har godkendt dem.

Artikel 5

Udgifterne er støtteberettigede fra den 1. januar 2000.

Udgifterne ophører med at være støtteberettigede den 31. december 2008. Denne frist kan forlænges til den 30. april 2009 for udgifter afholdt af de organer, der yder støtte efter artikel 9, litra l), i forordning (EF) nr. 1260/1999.

Artikel 6

Denne beslutning er rettet til Kongeriget Spanien.

Udfærdiget i Bruxelles, den 15. februar 2001.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.

(2) EFT L 142 af 14.5.1998, s. 1.